De to dømte er begge 29 år og står til henholdsvis halvandet og 12 års ubetinget fængsel for at have modtaget og leveret store mængder narkotika. Den ene blev alene fundet skyldig i at have videreoverdraget hash og blev idømt halvandet års fængsel. Hans rolle var at fragte hashen fra København til Jylland – herunder Aalborg. Den anden mand havde på gerningstidspunktet bopæl i netop Aalborg, og hans rolle var at modtage og videredistribuere narkotika til øvrige medgerningsmænd. Flere kilo narko Det er National enhed for Særlig Kriminalitet (NSK), der har stået for efterforskningen og at køre sagen i retten. Aftalerne om salg og videreoverdragelse af narkotikummet foregik via krypterede kommunikationstjenester. Den 29-årige med tidligere bopæl i Aalborg blev kendt skyldig i videreoverdragelse af i alt 9,6 kilo kokain, 10 kilo amfetamin og 12 kilo hash samt forsøg på at sætte sig i besiddelse af yderligere 10 kilo kokain, som mislykkedes. -	Jeg er overordnet tilfreds med dommen, der står på et solidt og vedholdende efterforskningsarbejde herunder bl.a. fældende bevismateriale i form af udvekslede beskeder på krypterede kommunikationstjenester, udtaler anklager fra NSK, Jelena Vestergaard Hansen -	Samtidigt hæfter jeg mig ved, at retten er enige i anklagemyndighedens påstand om, at man også skal dømmes for det, man skriver om og forsøger at aftale – også selvom aftalen mislykkes. Sagen er en udløber af operation ”Sixpence”, der er et større sagskompleks om organiseret smugling og distribution af narkotika.

Referat:
To mænd blev torsdag fundet skyldige ved Retten på Frederiksberg i at have fragtet kokain, amfetamin og hash til blandt andet Aalborg.